**Årsmelding for Faxi Islandshestforening 2015**

Styret og styremøter
Styret har fra forrige årsmøte bestått av: Tone Kolnes (leder), Frode Handeland (nestleder), Lena Bakke Handeland (sekretær), Torgeir Strøm (kasserer), Hege Storebø (styremedlem), Carolin Storebø (for junior og ungdonsgruppa), Steinar Kolnes, senere erstattet av Hanne Lundal (for barnegruppa) og Inger Vestbø Tokheim (varamedlem).
Styret har hatt 4 ordinære møter og flere uformelle møter i firbindelse med arrangementer i klubben. Styret har hatt jevnlig kontakt via e-post og telefon gjennom hele året.

Representasjon ved medlemmer av styret
Steinar Clausen Kolnes og Tone Kolnes deltok på Rytterkretstinget i Rogaland der Steinar ble hedret for sine prestasjoner ved Nordisk mesterskap i 2014.
Lena Handeland, Inger Vestbø Tokheim og Tone Kolnes (+ Torgeir Strøm og Per Kolnes som møtte for NIHF) deltok på Årsmøtet i NIHF.
Inger Vestbø Tokheim, Åshild Strøm og Tone Kolnes (+ Torgeir Strøm og Per Kolnes som møtte for NIHF) deltok på halvårsmøtet til NIHF der Tone ble kåret til Årets Ildsjel.

 Samarbeid om anlegg på Skeiseid
Torgeir og Tone har sittet i en prosjektgruppe som forbereder et større hestesportanlegg i Tysvær. Anlegget er planlagt oppbygd av flere rideklubber i samarbeid (i tillegg til Faxi; Hegren, Spanne og Vikebygd og Etne). Styret har vært jevnlig oppdatert om arbeidet i prosjektgruppa og prosjektet har vært orientert om på et medlemsmøte.

Medlemsmøte / Ekstraordinært Årsmøte
Vi har hatt et ekstraordinært årsmøte for å bestemme kontingenten i klubben. Dette møtet var holdt sammen med medlemsmøtet (grøtfesten) før jul.

Nye klubbjakker
Klubben har bestilt nye klubbjakker og 26 av disse er levert til medlemmer. Nye prøver er bestilt for de største og minste størrelsene og vil bli vist på årsmøtet.

Tur på Fitjar
En god gjeng Faxiryttere dro på ridetur i strålende vær på Fitjar i høst.

Rideundervisning
I januar og februar (egentlig utenfor denne årsmeldingen) ble det holdt 2 ridekurs med Guðmundur Björgvinsson på Skarstad og 2 kurs med Nils Christian Larsen på Tyse. I mars ble det holdt kurs med Nils Christian på Tyse og Guðmundur på Skarstad. Flere kurs som var oppsatt på våren med Ingeborg Ivesdal ble avlyst på grunn av for liten påmelding. Høsten 2015 ble det holdt flere kurs på Tyse med Nils Christian og Mette mannseth. Alle kursene på Tyse har vært arrangert av Arild Haukanes, men med invitasjon til alle Faximedlemmer.
Det har selvsagt vært rideundervisning på de tradisjonelle leirene i påsken og på sommeren samt et kurs spesielt for ungdom som ble holdt i høst. Disse kursene er omtalt under.

Påskeleir
Også i år inviterte vi barn og ungdom til påskeleir på Tyse. 18 deltagere var med på leiren som var i tre dager med Carolin Storebø og Steinar Kolnes som instruktører. Mange av de voksne i Faxi gjorde en fantastisk dugnadsjobb der!

Sommerleirer
Sommerleirene for ungdom og for damer ble igjen holdt på Kro på Bokn. Randi Holaker var, som i alle tidligere år, instruktør og vi hadde 9 deltagere på ungdomsleiren og 8 damer og en mann på dameleiren

Ridekurs for ungdom
Faxi spanderte ridekurs på ungdommene i klubben og vi tok også et par av de eldste fra barnegruppa med. Carolin Storebø og Tinna Rut Jonsdottir underviste 17 deltagere i to dager. Topp innsats og topp stemning!

Ridning for dommer
Det har vært ute invitasjon til konkurranserytterne våre om å ri for dommer. Dette har det kun vært noen få som har benyttet seg av.

Ungdomsgruppa
Carolin og Lena inviterte til ungdomssamling i Haugesund i mars med bowling og besøk på pizzarestaurant.

Barnegruppa
Hanne Lundal erstattet på våren Steinar Clausen Kolnes som leder for barnegruppa.
Barnegruppa har hatt to samlinger, begge med stor oppslutning. Samlingene var på Nodland og på Brekke. På begge samlingene var det mulig å være med uten å ha med egen hest.

Åpen Stall
Norges Rytterforbund var 100 år i 2015 og alle rideklubber ble oppfordret til å arrangere ”Åpen Stall”. Faxi hadde 3 arrangementer, henholdsvis hos Tone og Per på Nodland og hos Åshild og Torgeir på Brekke. God oppslutning og gode tilbakemeldinger!

Vintercup, Villingur, Isafold og Faxi
Faxi sto som arrangør av det siste stevnet i Vintercupen. Stevnet ble holdt i ridehallen til Stord Hestesportsenter. Fra Faxi ble Malin og Aina Sørli Cupvinnere i sine klasser.

C-stevne/kvalifiseringsstevne
14 ekvipasjer fra Faxi startet på kvalifiseringsstevnet på Tyse 2. mai. Det ble startet i vanlige FIPO-klasser uten finaler og i rekruttklasse.

Syd-Vest-Mesterskap
Faxi sto som arrangør av mesterskapet i år og stevnet ble holdt på Tyse over to dager. Det ble ridd i de fleste FIPO-klassene samt rekruttklasse. Ubeskjedent nok fikk Faxi Sydvestmesterne i alle klasser.

Unghestvisning
Unghestvisningen som vi hadde planlagt til ble avlyst fordi Villingur inviterte til FEIF-utstilling og unghestvisning på omtrent samme tid. Villingur arrangementet ble dessverre avlyst p.g.a. for liten påmelding

Faxiryttere på store stevner
Mange flinke ekvipasjer har representert Faxi på stevner i 2015. Vi hadde deltagere på Midt-Norsk Mesterskap, Pinsestevnet, Hrimnirstevnet, Villingurstevnet og Norgesmesterskapet.
Det har vært mange gode prestasjoner, som alle er referert i Faxi-posten tidligere. Steinar Clausen Kolnes ble dobbel Norgesmester.
Alle resultater er tidligere referert i Faxi-posten

Dugnadsinnsats
Det rettes en stor takk til alle medlemmer av Faxi som har gitt av fritiden sin til klubbarbeid! Uten den formidable dugnadsinnsatsen hadde det vært umulig å drive klubben!